Zacharias Schlytter

Zacharias «Zachen» Benjamin Schlytter (født 1831 i Larvik, død 24. april 1872) var en norsk jurist og avismann, en tid redaktør for Aftenposten.Tilnavnet Zachen eller Zacken ble brukt av Bjørnstjerne Bjørnson i et brev Bjørnson skrev i 1865, der det nevnes klammerier.Hans fødselsår i 1865-tellingen er 1834, der han ellers er oppført som «logerende cand.jur.»

Etter examen artium 1852 og juridikum 1858 jobbet han fra 1862 som kopist i Indredepartementet. Han skrev også stykker og oversettelser for Christiania Theater i tiden 1861–1863.
Fra 1861 var han samtidig skribent for Aftenposten, idet hans første bidrag «Kampen om Lyngør» forekom den 2. januar 1861, samtidig med at avisen først tok i bruk navnet «Aftenposten». Han talte der skuespillernes sak, og var redaktør fra 1863, inntil han fratrådte den 1. februar 1867 for å starte sin egen «Folkets Avis», som utkom i to nummer før Schlytter returnerte til redaksjonen i Aftenposten.  Han ble syk og døde i 1872, og er husket for sine teateranmeldelser, men også for en noe naiv redaktørstil.Hundreårsboken til Aftenposten nevner at Schlytter ble lurt av et fjasinnlegg den 9. april 1863, innsendt av hans to kolleger i Indredepartementet, maleren Otto Sinding (1842–1909) fra Kongsberg og den senere amtmann Otto Benjamin Andreas Aubert (1841–1898) fra Bergen. De skildrer en oppdiktet ny kanon med utenpåliggende ruller, oppfunnet i USA. I en senere artikkel diktet de et innlegg om Arkimedes' lov til bruk i flygekunsten.

 Teaterstykker 
 Djævelens barn, lystspill efter franske ideer med to sanger, fremført ved Christiania Theater, 1/9, 8/9 og 26/9 i 1861.
 Et speil, lystspill i 1 akt, efter et fransk suet, fremført ved Christiania Theater 7/4 og 12/4 i 1863
 Landsby og stad, oversettelse etter Charlotte Birch-Pfeiffer (1800–1868) sitt Land und stadt, fremført mange ganger i tiden 1861–1864
 Storbonden, oversettelse etter Charlotte Birch-Pfeiffer Der Goldbauer, fremført mange ganger i tiden 1861–1864

 Referanser 

 Eksterne lenker 


Kategori:Journalister i Aftenposten
Kategori:Norske journalister
Kategori:Norske kulturjournalister
Kategori:Redaktører for Aftenposten
Kategori:Norske redaktører
Kategori:Norske dramatikere
Kategori:Personer fra Larvik kommune